- Det er med stor sorg, at vi har modtaget beskeden om, at vores tidligere formand i AaB A/S, Per Søndergaard, pludseligt og alt for tidligt er gået bort i en alder af 66 år. Sådan skriver Superliga-klubben AaB søndag på sin hjemmeside . Erhvervsmanden døde lørdag. Ifølge Nordjyske havde han ved sin død hele 59 roller i dansk erhvervsliv. Han fungerede både som direktør og havde bestyrelsesposter. Per Søndergaard var i perioden fra 1989 til 2002 direktør i den nordjyske ejendomskoncern TK Development. Spillere bærer sørgebind Per Søndergaard sad i bestyrelsen i AaB fra 2002 til 2010, og i de sidste fem år var han formand. Dengang havde AaB ud over Superliga-holdet også ligahold i andre sportsgrene i form af AaB Håndbold og AaB Ishockey. I forbindelse med AaB’s forestående Superliga-opgør 31. maj på udebane mod Esbjerg fB vil AaB’s spillere bære sørgebind, ligesom Per Søndergaard vil blive mindet ugen efter i forbindelse med hjemmekampen på Aalborg Portland Park mod AGF, oplyser klubben på sin hjemmeside. Per Søndergaard efterlader sig ifølge Nordjyske hustru, tre sønner, to bonussønner og syv børnebørn.

Referat:
Erhvervsmanden Per Søndergaard, som i fem år var formand for bestyrelsen i AaB, er død.